NÁRODNÁ RADA SLOVENSKEJ REPUBLIKY
III. volebné obdobie
Číslo:31/2005–sekr.

1454
UZNESENIE
NÁRODNEJ RADY SLOVENSKEJ REPUBLIKY

z 20. januára 2005

k dokončeniu novostavby Slovenského národného divadla (tlač 1003)

	Národná rada Slovenskej republiky

	ž i a d a

	A.  vládu Slovenskej republiky

	     1. zrušiť uznesenie č. 1136 k Memorandu o porozumení medzi vládou Slovenskej republiky a spoločnosťou Trutheim Invest LLC za účelom dostavby a následnej prevádzky novostavby Slovenského národného divadla, prijaté na rokovaní vlády Slovenskej republiky 24. novembra 2004,

	     2. vrátiť riešenie dostavby a prevádzky novostavby Slovenského národného divadla z Ministerstva hospodárstva Slovenskej republiky do pôsobnosti Ministerstva kultúry Slovenskej republiky,

	     3. predložiť Národnej rade Slovenskej republiky návrh riešenia dofinancovania novostavby Slovenského národného divadla

									Termín: 31. marca 2005,

	      4. aby v spolupráci s regionálnou a miestnou samosprávou definovala verejný záujem v oblasti kultúry na Slovensku, stanovila krátkodobé, strednodobé a dlhodobé priority v oblasti kultúry, aby informovala Národnú radu Slovenskej republiky o pripravovaných krokoch v súvislosti s transformáciou kultúry a so zámerom dosiahnuť vo financovaní kultúry štandardnú európsku úroveň

									Termín: 30. apríla 2005,

	      5. zabezpečiť zachovanie súčasných scén Slovenského národného divadla na úrovni, ktorá prináleží tejto významnej ustanovizni;

	B.  ministra kultúry Slovenskej republiky

	     1. predložiť vláde Slovenskej republiky a Národnej rade Slovenskej republiky legislatívnu, inštitucionálnu a ekonomickú analýzu stavu kultúry na Slovensku po decentralizácii, a aby informoval Národnú radu Slovenskej republiky o hlavných problémoch kultúry, o súčasných zdrojoch financovania a ich výške

								Termín: do 30. apríla 2005,

	     2. na marcovej schôdzi predniesol informáciu o priebehu a predbežných výsledkoch prípravy alternatívnych riešení dostavby a sprevádzkovania novostavby Národného divadla,

	     3. po ukončení práce komisie odborníkov a pred zaradením materiálu na rokovanie vlády predložil navrhnuté riešenie na rokovanie Výboru Národnej rady Slovenskej republiky pre vzdelanie, vedu, šport a mládež, kultúru a médiá;

C. Výbor Národnej rady Slovenskej republiky pre vzdelanie, vedu, šport
 a mládež, kultúru a médiá, aby

	      zabezpečil kontinuálny dohľad členov výboru a účasť nezávislých expertov na vládou ohlásenom procese prípravy alternatívnych riešení dostavby a sprevádzkovania novostavby Národného divadla v pôsobnosti Ministerstva kultúry Slovenskej republiky.

Pavol   H r u š o v s k ý   v. r.
predseda
Národnej rady Slovenskej republiky

Overovatelia:

Tomáš  G a l b a v ý    v. r.
Ľudmila   M u š k o v á   v. r.